1. ปัจจัยความเสี่ยง

1. ความเสี่ยงเกี่ยวกับการผลิต

ปัจจุบันบริษัทได้ปรับลดขนาดของพื้นที่โครงการนิคมอุตสาหกรรมเกตเวย์ ซิตี้ จาก 6,900 ไร่
ลงเหลือประมาณ 5,183 ไร่ ตามข้อตกลงการปรับปรุงแก้ไขสัญญาร่วมดำเนินงาน
เพื่อให้สาธารณูปโภคหลักต่างๆ ได้แก่ ระบบประปา ระบบบำบัดน้ำเสีย ระบบกำจัดขยะ ระบบไฟฟ้า
ระบบโทรศัพท์
และระบบสาธารณูปโภคส่วนกลางที่ได้เตรียมไว้แล้วเพียงพอต่อพื้นที่ทั้งหมดของโครงการ
โดยไม่ต้องลงทุนในสาธารณูปโภคหลักเพิ่มเติมอีก
สำหรับส่วนของพื้นที่ที่เหลือที่ยังไม่ได้ขายในโครงการ

สำหรับระบบสาธารณูปโภคที่บริษัทดูแลเพื่อรองรับโรงงานต่างๆในนิคมฯ
เป็นเทคโนโลยีขั้นพื้นฐานที่เป็นมาตรฐานสากล มีการใช้วัตถุดิบทั่วไปที่หาได้โดยทั่วไป
ไม่มีการขึ้นลงของราคามากนัก และบริษัทได้มีการวางแผนในการดูแลระบบต่างๆ
ตามมาตรฐานการจัดการด้านสิ่งแวดล้อมและการจัดการคุณภาพ ISO 14001 และ ISO 9001
V2000 ทำให้มั่นใจว่ากระบวนการผลิตและบริการต่างๆจะเป็นไปอย่างถูกต้องเหมาะสม
ในส่วนรายรับของสาธารณูปโภคต่างๆ ได้แก่ น้ำประปา การบำบัดน้ำเสีย การกำจัดขยะ
และค่าบริการสาธารณูปโภคส่วนกลาง ก็เพิ่มขึ้นมาโดยตลอดทุกปีจากจำนวนโรงงานที่เพิ่มขึ้น
และการใช้สาธารณูปโภคที่มากขึ้นตามการขยายตัวของการผลิตของโรงงานต่างๆ
อีกทั้งยังมีการจัดตั้งกองทุนบำรุงรักษาซ่อมแซม ซึ่งมีการนิคมอุตสาหกรรมแห่งประเทศไทยเป็นผู้ดูแล
จึงสร้างความมั่นใจให้กับผู้ประกอบการภายในนิคมฯ และผู้ร่วมลงทุนทุกราย ดังนั้น ถือได้ว่าบริษัท
ไม่มีความเสี่ยงในการให้บริการสาธารณูปโภคต่างๆ แก่ผู้ประกอบการในนิคมฯ

2. ความเสี่ยงด้านการเงิน

บริษัทมีการกู้ยืมเงินในรูปแบบของการกู้ร่วมจากธนาคารพาณิชย์ 3 แห่ง คือ ธนาคารกรุงเทพ จำกัด
(มหาชน) ธนาคารกรุงไทย จำกัด (มหาชน) และธนาคารกรุงเทพพาณิชย์การ จำกัด (มหาชน)
ในจำนวนเงิน 999.50 ล้านบาท เพื่อใช้เป็นเงินทุนหมุนเวียนในการดำเนินงาน
โดยมีที่ดินที่ยังไม่ได้พัฒนาบริเวณติดกับนิคมอุตสาหกรรมเกตุเวย์ ซิตี้ เนื้อที่รวมประมาณ 4,655 ไร่
เป็นหลักประกัน
แต่จากภาวะวิกฤตเศรษฐกิจในช่วงที่ผ่านมาส่งผลให้การลงทุนทั้งจากนักลงทุนต่างประเทศและนักลงทุนชาวไทยลดลง
ธุรกิจนิคมอุตสาหกรรมจึงได้รับผลกระทบอย่าง
รุนแรงจนทำให้บริษัทขาดเงินทุนหมุนเวียนจนกระทั่งต้องผิดสัญญาเงินกู้กับธนาคารพาณิชย์ดังกล่าว

นอกจากนั้น บริษัทได้กู้ยืมเงินในรูปของหุ้นกู้และหุ้นกู้ที่แปลงสภาพเป็นหุ้นสามัญได้ในจำนวน 1,000
ล้านบาท และ 100 ล้านเหรียญสหรัฐ ตามลำดับ
ซึ่งบริษัทได้ผิดนัดชำระทั้งดอกเบี้ยและเงินต้นสำหรับหุ้นกู้ในประเทศ
ส่วนหุ้นกู้แปลงสภาพนั้นบริษัทผิดนัดชำระดอกเบี้ยและผู้ดูแลผลประโยชน์ได้ประกาศให้หุ้นกู้แปลงสภาพดังกล่าวเป็นหุ้นกู้ที่ถึงกำหนดชำระแล้ว

อย่างไรก็ตาม ในขณะนี้บริษัทอยู่ระหว่างกระบวนการฟื้นฟูกิจการ
โดยศาลล้มละลายกลางได้มีคำสั่งให้ฟื้นฟูกิจการของบริษัท และตั้งบริษัท วิทยุ แพลนเนอร์ จำกัด
เป็นผู้ทำแผนฟื้นฟูกิจการ เมื่อวันที่ 10 เมษายน 2545
และที่ประชุมเจ้าหนี้ได้มีมติยอมรับแผนฟื้นฟูกิจการของบริษัทแล้ว เมื่อวันที่ 21 มกราคม 2546
ขณะนี้อยู่ระหว่างการพิจารณาของศาลล้มละลายกลาง โดยศาลฯ นัดฟังคำสั่งในวันที่ 1 เมษายน
2546

หากศาลล้มละลายกลางมีคำสั่งเห็นชอบด้วยแผนฯ
บริษัทจะทำการชำระหนี้ให้กับเจ้าหนี้ที่ยื่นขอรับชำระหนี้และมีสิทธิได้รับชำระหนี้
ตามที่กำหนดไว้ในแผน แต่หากศาลล้มละลายกลางมีคำสั่งไม่เห็นชอบด้วยแผน
คดีต่างๆที่ศาลมีคำสั่งจำหน่ายคดีไว้ชั่วคราว
เนื่องจากศาลล้มละลายกลางมีคำสั่งให้ฟื้นฟูกิจการของบริษัท นั้น
ก็จะถูกนำกลับเข้ามาดำเนินกระบวนพิจารณาต่อไป

3. ความเสี่ยงเกี่ยวกับการเสนอขายหลักทรัพย์

3.1 ตลาดหลักทรัพย์ฯ
ได้ย้ายหลักทรัพย์ของบริษัทไปอยู่ในหมวดของบริษัทที่อยู่ระหว่างการปรับปรุงโครงสร้างหนี้
และได้ห้ามการซื้อขายเป็นการชั่วคราวเนื่องจากบริษัทไม่สามารถที่จะส่งงบการเงินภายในกำหนดเวลาได้
ประกอบกับงบการเงินของบริษัทยังเป็นงบการเงินที่มีเงื่อนไข
ดังนั้นผู้ลงทุนจึงอาจมีความเสี่ยงเกี่ยวกับสภาพคล่องในการซื้อขายหุ้นหากบริษัทไม่สามารถที่จะแก้ไขปัญหาดังกล่าวได้

3.2 ในงวดบัญชีปี 2545 บริษัทมีผลขาดทุนสุทธิจำนวน 2,524.23 ล้านบาท
ซึ่งเป็นการดำเนินงานขาดทุนสุทธิต่อเนื่องเป็นปีที่ 7 ของบริษัท
และมีผลให้บริษัทมีผลการดำเนินงานขาดทุนสะสม ณ สิ้นปีเป็นจำนวน 11,666.08 ล้านบาท
ทั้งนี้การที่บริษัทมีผลขาดทุนสะสมจำนวนมากในช่วงที่ผ่านมานั้น
เนื่องจากบริษัทมีภาระดอกเบี้ยจ่ายสูงจากการกู้ยืมเงิน ในขณะที่ภาวะการขายที่ดินซบเซา
การที่บริษัทมีขาดทุนสะสมจำนวนมากดังกล่าวทำให้บริษัทไม่สามารถจ่ายเงินปันผลให้กับผู้ถือหุ้นได้ตามกฎหมาย
และผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินปันผลที่กำหนดไว้

อย่างไรก็ดี ในขณะนี้บริษัทอยู่ระหว่างการฟื้นฟูกิจการ และหากการฟื้นฟูดังกล่าวเสร็จสมบูรณ์
จะทำให้บริษัทสามารถลดภาระหนี้ลงได้ และหากการดำเนินงานเริ่มมีกำไรสุทธิ
จนสามารถล้างยอดการขาดทุนสะสมได้หมด ก็จะสามารถจ่ายเงินปันผลให้กับผู้ถือหุ้นได้ในที่สุด